b'\n_START_ARTICLE_\nTongling\n_START_SECTION_\nMaantiede\n_START_PARAGRAPH_\nTongling sijaitsee Anhuin maakunnan etel\xc3\xa4osissa Jangtsen kaakkoisrannalla. Kaupunki sijaitsee Anqingin ja Wuhun v\xc3\xa4liss\xc3\xa4.\n_START_SECTION_\nIlmasto\n_START_PARAGRAPH_\nTonglingissa on K\xc3\xb6ppenin ilmastoluokituksen mukaan subtrooppinen kostea ilmasto. Kes\xc3\xa4isin on kuumaa ja sateista, talvella on kuivaa ja viile\xc3\xa4\xc3\xa4. Vuoden keskil\xc3\xa4mp\xc3\xb6tila on noin 16\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 1\xc2\xa0270 millimetri\xc3\xa4. Hein\xc3\xa4kuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 29\xc2\xa0\xc2\xb0C. Viilein kuukausi on tammikuu, jolloin keskil\xc3\xa4mp\xc3\xb6tila on noin 3\xc2\xa0\xc2\xb0C. Sateisin kuukausi on kes\xc3\xa4kuu, jolloin sataa keskim\xc3\xa4\xc3\xa4rin noin 220 millimetri\xc3\xa4. Joulukuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 37 millimetri\xc3\xa4.\n_START_SECTION_\nTalous\n_START_PARAGRAPH_\nTongling on teollisuuden keskus. Kaivosteollisuus on taloudellisesti merkitt\xc3\xa4v\xc3\xa4\xc3\xa4 kaupungissa. Alueen kaivoksissa louhitaan esimerkiksi kultaa, hopeaa, kuparia ja rautaa. Kaupungin tehtaissa tuotetaan kemikaaleja, tekstiilej\xc3\xa4, sementti\xc3\xa4 ja elektroniikkaa.\n_START_SECTION_\nLiikenne\n_START_PARAGRAPH_\nTonglingista on hyv\xc3\xa4t rautatieyhteydet Wuhuun, Nanjingiin ja Shanghaihin. Vuonna 1995 kaupunkiin rakennettiin Jangtsen ylitt\xc3\xa4v\xc3\xa4 silta, mik\xc3\xa4 paransi kulkuyhteyksi\xc3\xa4. Moottoritiet yhdist\xc3\xa4v\xc3\xa4t Tonglingin Hefeihin ja Huangshaniin.'